ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1303/96 υποβολή: Johanna Maij-Weggen (PPE) προς την Επιτροπή (31 Μαΐου 1996)

Θέμα: Τιμή έκδοσης και διάρκεια ισχύος των ευρωπαϊκών διαβατηρίων

Από παράπονα Ολλανδών πολιτών διαπιστώνεται ότι η τιμή έκδοσης και η διάρκεια ισχύος των διαβατηρίων διαφέρουν από τη μια χώρα της ΕΕ στην άλλη.

1. Μπορεί η Επιτροπή να αναφέρει ποιες τιμές χρεώνει το κάθε κράτος μέλος της ΕΕ σήμερα για τα ευρωπαϊκά διαβατήρια και με ποια διάρκεια ισχύος στην κάθε χώρα της ΕΕ;

2. Μπορεί η Επιτροπή να αντιληφθεί την αγανάκτηση των ευρωπαίων πολιτών για τις διαφορές στην τιμή έκδοσης και στη διάρκεια ισχύος των ευρωπαϊκών διαβατηρίων και είναι διατεθειμένη να υποβάλει πρόταση στο Συμβούλιο για την εναρμόνιση της τιμής έκδοσης και της διάρκειας ισχύος ώστε να μην είναι ευρωπαϊκό μόνο το εξώφυλλο των διαβατηρίων;

Απάντηση του κ. Monti εξ ονόματος της Επιτροπής (25 Ιουνίου 1996)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ P-1304/96 υποβολή: Barbara Weiler (PSE) προς την Επιτροπή (22 Μαΐου 1996)

Θέμα: Εθνικές επιδοτήσεις στην κλωστοϋφαντουργία

Αληθεύει η πληροφορία ότι η γαλλική κυβέρνηση προτίθεται να χαρίσει στην εθνική της βιομηχανία κλωστοϋφαντουργίας και ένδυσης ασφαλιστικές εισφορές ύψους 600 εκατ. μάρκων περίπου ετησίως;

Συμμερίζεται η Επιτροπή την άποψη ότι η συγκεκριμένη περίπτωση αποτελεί σοβαρή επιβάρυνση των συνθηκών ανταγωνισμού και προσβολή της απαγόρευσης των επιδοτήσεων στην εσωτερική αγορά;

Ποιά μέτρα προτίθεται να λάβει η Επιτροπή για τη διατήρηση ισότιμων όρων ανταγωνισμού των κλωστοϋφαντουργικών βιομηχανιών στα κράτη μέλη της ΕΕ σε περίπτωση που η γαλλική κυβέρνηση πραγματοποιήσει το σχέδιό της;

Κοινή απάντηση του κ. Van Miert εξ ονόματος της Επιτροπής στις γραπτές ερωτήσεις E-1177/96 και P-1304/96 (12 Ιουνίου 1996)

Οι γαλλικές αρχές κοινοποίησαν στην Επιτροπή, στις 27 Μαρτίου 1996, πειραματικά μέτρα για τη μείωση των εισφορών κοινωνικής ασφάλισης υπέρ του τομέα των κλωστοϋφαντουργίας, της ένδυσης και των δερματίνων ειδών - υποδημάτων. Το ποσό της μείωσης των εισφορών κοινωνικής ασφάλισης εκτιμάται σε 325 εκατ. ECU ετησίως. Η Επιτροπή θεωρεί ότι οι εν λόγω ενισχύσεις εμπίπτουν στο πεδίο εφαρμογής του άρθρου 92, παράγραφος 1, της συνθήκης ΕΚ.

Η θέση της Επιτροπής σχετικά με τις τομεακές ενισχύσεις που αποσκοπούν στη δημιουργία θέσεων απασχόλησης προσδιορίζεται στις κατευθυντήριες γραμμές όσον αφορά τις ενισχύσεις στην απασχόληση ((ΕΕ αριθ. C 334 της 12.12.1995. )). Η Επιτροπή, βασιζόμενη στις εν λόγω κατευθυντήριες γραμμές, εξέδωσε στις 30 Απριλίου 1996, οριστική αρνητική απόφαση για τα πειραματικά μέτρα μείωσης των εισφορών κοινωνικής ασφάλισης τα οποία η ιταλική κυβέρνηση σκόπευε να θεσπίσει στον τομέα των υποδημάτων, θεωρώντας ότι οι ενισχύσεις αυτές είναι ασυμβίβαστες με την κοινή αγορά.

Στις 15 Μαΐου 1996, η Επιτροπή αποφάσισε να κινήσει τη διαδικασία που προβλέπεται στο άρθρο 93, παράγραφος 2, της Συνθήκης σχετικά με τα εν λόγω μέτρα λόγω του τομεακά χαρακτήρα τους, καθώς και επειδή θεωρούσε ότι δεν υπήρχε λόγος ευνοϊκότερης μεταχείρισης των τομέων αυτών σε σχέση με τους άλλους. Στην επιστολή που απηύθυνε η Επιτροπή στις γαλλικές αρχές, υπενθυμίζεται το ανασταλτικό αποτέλεσμα του άρθρου 93, παράγραφος 3, της συνθήκης ΕΚ καθώς και ότι μπορεί να ζητηθεί η επιστροφή οποιασδήποτε ενίσχυσης έχει χορηγηθεί παράνομα.

Στο πλαίσιο της διαδικασίας αυτής, η Επιτροπή αναμένει τώρα την απάντηση των γαλλικών αρχών σχετικά με το συμβιβάσιμο των μέτρων αυτών με τις προαναφερθείσες κατευθυντήριες γραμμές.
ΓΡΑΠΤΗ ΕΡΩΤΗΣΗ E-0733/96 υποβολή: Reimer Bφge (PPE) προς την Επιτροπή (26 Μαρτίου 1996)

Θέμα: Δαπάνες στο πλαίσιο των συμφωνιών αλιείας

Μπορεί η Επιτροπή να αναφέρει ποιες δαπάνες πραγματοποίησε η Ευρωπαϊκή Ένωση στο πλαίσιο των συμφωνιών αλιείας που συνήφθησαν με τρίτες χώρες κατά τη διάρκεια των ετών 1994, 1995 και 1996;

Σύμφωνα με την άποψη της Επιτροπής, πόσες συμπληρωματικές θέσεις εργασίας επέτρεψε η σύναψη των εν λόγω συμφωνιών να διατηρηθούν στην Ευρωπαϊκή Ένωση;

Απάντηση της κας Bonino εξ ονόματος της Επιτροπής (8 Μαΐου 1996)

Η Επιτροπή διαβιβάζει απευθείας στον Αξιότιμο βουλευτή και στη Γενική γραμματεία του Κοινοβουλίου πίνακα ο οποίος δείχνει τις δαπάνες που αφορούν τις αλιευτικές συμφωνίες (αναλήψεις υποχρεώσεων και πληρωμές).

Οι κοινοτικές συμφωνίες, για τη διατήρηση ή επέκταση των αλιευτικών δυνατοτήτων για τον κοινοτικό στόλο σε ύδατα τρίτων χωρών αποσκοπούν στην προστασία του επιπέδου της άμεσης απασχόλησης σε αλιευτικά σκάφη και της έμμεσης απασχόλησης σε εγκαταστάσεις μεταποίησης της ξηράς καθώς και συναφείς βιομηχανίες.

Είκοσι χιλιάδες περίπου άτομα ασχολούνται άμεσα σε αλιευτικά σκάφη που διεξάγουν δραστηριότητες στο πλαίσιο αλιευτικών συμφωνιών μεταξύ της Κοινότητας και τρίτων χωρών. Στο πλαίσιο της συμφωνίας με το Μαρόκο μόνο ασχολούνται άμεσα σε σκάφη πάνω από 8.000 αλιείς.

Μπορεί κατά συντηρητικούς υπολογισμούς να θεωρηθεί ότι 25.000 ακόμη άτομα ασχολούνται στην αλιευτική βιομηχανία ((Η απασχόληση στην μεταποιητική βιομηχανία δεν περιλαμβάνεται )) και στις συναφείς υπηρεσίες που απορρέουν από τις συμφωνίες αυτές.
ΓΡΑΠΤΗ ΕΡΩΤΗΣΗ E-1085/96 υποβολή: Laura De Esteban Martin (PPE) προς την Επιτροπή (13 Μαΐου 1996)

Θέμα: Απαλλαγή των αθλητικών σωματείων από την καταβολή του ΦΠΑ

Τον Οκτώβριο του 1994, η Επιτροπή απηύθυνε στο Βασίλειο της Ισπανίας μια αιτιολογημένη γνώμη σχετικά με την απαλλαγή των αθλητικών σωματείων από την καταβολή του ΦΠΑ. Είναι σε θέση η Επιτροπή να παράσχει πληροφορίες σχετικά με τα μέτρα που υιοθετήθηκαν προς ικανοποίηση της εν λόγω αιτιολογημένης γνώμης και πώς έχει επί του παρόντος η κατάσταση

Απάντηση του κ. Monti εξ ονόματος της Επιτροπής (3 Ιουνίου 1996)

Όσον αφορά τη διαδικασία για παράβαση που άρχισε κατά της Ισπανίας για τις προϋποθέσεις εφαρμογής της απαλλαγής των αθλητικών οργανισμών από τον ΦΠΑ, η Επιτροπή έχει την τιμή να πληροφορήσει το αξιότιμο μέλος του Κοινοβουλίου ότι ασκήθηκε προσφυγή στο Δικαστήριο για το θέμα αυτό και η συγκεκριμένη υπόθεση καταχωρήθηκε με τον αριθμό C-124/96.
ΓΡΑΠΤΗ ΕΡΩΤΗΣΗ E-1019/96 υποβολή: Dominique Baudis (PPE) προς την Επιτροπή (3 Μαΐου 1996)

Θέμα: Τα ανθρώπινα δικαιώματα στην Τουρκία

Η θέση του κουρδικού λαού προκαλεί ανησυχίες διότι μεγάλος αριθμός ατόμων συλλαμβάνονται και φυλακίζονται σήμερα στην Τουρκία.

Τα ανθρώπινα δικαιώματα δεν γίνονται σεβαστά σε αυτή τη χώρα παρά το γεγονός ότι, πέρυσι το Δεκέμβριο, δώσαμε σύμφωνη γνώμη για τη συμφωνία τελωνειακής ένωσης με την Τουρκία ώστε να δοθεί στην χώρα αυτή μια ευκαιρία να έλθει πλησιέστερα στην Ευρώπη.

Μπορεί η Επιτροπή να θέσει γρήγορα σε εφαρμογή μια διαδικασία ελέγχου του σεβασμού των ανθρωπίνων δικαιωμάτων και της δημοκρατικής εξέλιξης της Τουρκίας;

Aπάντηση του κυρίου Van den Broek εξ ονόματος της Επιτροπής (4 Ιουνίου 1996)

Η Επιτροπή παρακολουθεί με προσοχή την εξέλιξη της διαδικασίας εκδημοκρατισμού στην Τουρκία καθώς και την κατάσταση σχετικά με τα δικαιώματα του ανθρώπου που παραμένει ανησυχητική.

Η πολιτική κρίση που αντιμετώπισε η Τουρκία επί τρεις περίπου μήνες μετά τις εκλογές της 24ης Δεκεμβρίου 1995 κατέστησε δύσκολη τη συνέχιση του διαλόγου μεταξύ της Επιτροπής και της τουρκικής κυβέρνησης. Η πρόσφατη επίσκεψη στην Τουρκία του Επιτρόπου που είναι αρμόδιος για τις σχέσεις με την εν λόγω χώρα επέτρεψε την επανέναρξη του διαλόγου σχετικά με μια σειρά θεμάτων, μεταξύ των οποίων τα δικαιώματα του ανθρώπου και το θέμα των Κούρδων.

Σχετικά με αυτό το τελευταίο, η Επιτροπή έλαβε υπό σημείωση τις πρόσφατες δηλώσεις του τούρκου πρωθυπουργού για την πιθανή παραχώρηση ορισμένων γλωσσικών και πολιτιστικών δικαιωμάτων στον πληθυσμό κουρδικής καταγωγής. Η Επιτροπή έλαβε επίσης υπό σημείωση τις δηλώσεις του υπουργού Εσωτερικών για την ενδεχόμενη άρση της κατάστασης έκτακτης ανάγκης που ισχύει στο νοτιοανατολικό τμήμα της Τουρκίας.

Στην ετήσια έκθεση που ανέλαβε να υποβάλει στο Κοινοβούλιο, σχετικά ιδίως με την κατάσταση όσον αφορά τα δικαιώματα του ανθρώπου στην Τουρκία και την εξέλιξη της διαδικασίας εκδημοκρατισμού στην εν λόγω χώρα, η Επιτροπή θα έχει την ευκαιρία να περιγράψει στο Κοινοβούλιο τη γενική κατάσταση στο σχετικό τομέα και τη συνέχεια που θα δοθεί στις δηλώσεις που αναφέρονται παραπάνω.
ΓΡΑΠΤΗ ΕΡΩΤΗΣΗ E-1122/96 υποβολή: Bαrbara Dόhrkop Dόhrkop (PSE) προς την Επιτροπή (13 Μαΐου 1996)

Θέμα: Τα πειραματικά προγράμματα του κεφαλαίου ΙΙΙ σημείο Ι του κοινοτικού προγράμματος δράσης «Sσcrates»

Στην Επίσημη Εφημερίδα αριθ. C 90 της 27.03.1996, σελίδα 17, η Επιτροπή δημοσίευσε τον διαγωνισμό σχετικά με την εκτέλεση του κεφαλαίου ΙΙΙ, δράση 3, σημείο 1 (κοινού ενδιαφέροντος σχετικά με την εκπαιδευτική πολιτική) του κοινοτικού προγράμματος δράσης «Sσcrates».

Στο σημείο 4, δεύτερη παράγραφος διευκρινίζεται ότι αποκλείεται η χορήγηση οικονομικής βοήθειας κατά τη διάρκεια του οικονομικού έτους 1996 για την υλοποίηση πειραματικών προγραμμάτων. Πώς δικαιολογεί η Επιτροπή την απόφασή της αυτή;

Δεν συμφωνεί η Επιτροπή ότι τα πειραματικά προγράμματα αποτελούν ένα από τα μέσα για την αριστοποίηση των δράσεων στα πλαίσια του προγράμματος «Sσcrates»;

Απάντηση της κας Edith Cresson εξ ονόματος της Επιτροπής (18 Ιουνίου 1996)

Το ζήτημα της ποιότητας στην εκπαίδευση είναι θέμα μεγάλης πολιτικής επικαιρότητας σε όλα τα κράτη μέλη. Επίσης εντάσσεται στο άρθρο 126 της Συνθήκης ΕΚ, η οποία ορίζει ότι η Κοινότητα συμβάλλει στην ανάπτυξη εκπαίδευσης ποιότητας ενθαρρύνοντας τη συνεργασία των κρατών μελών.

Οι υπουργοί παιδείας υπογράμμισαν πολλές φορές το ενδιαφέρον τους να εμβαθύνουν στις αμοιβαίες γνώσεις αυτού του ζητήματος σε ευρωπαϊκό επίπεδο, προσκαλώντας την Κοινότητα να μελετήσει αυτό το κρίσιμο ζήτημα. Το σημαντικό δυναμικό της συνεργασίας σε θέματα αξιολόγησης της ποιότητας έχει ήδη αποδειχθεί από τα πειραματικά σχέδια που χειρίστηκε η Επιτροπή το 1995 στον τομέα της ανώτατης εκπαίδευσης.

Η δράση ΙΙΙ.3.1 του ΣΩΚΡΑΤΗΣ αναθέτει στην Επιτροπή την εντολή να δρομολογήσει ανταλλαγή πληροφοριών και εμπειριών μεταξύ των συμμετεχόντων στο πρόγραμμα για τους τομείς προτεραιότητας, των κρατών μελών, όπως η αξιολόγηση της ποιότητας στη σχολική εκπαίδευση. Για την ετοιμασία των πειραματικών σχεδίων που προβλέπονται στο πλαίσιο αυτής της δράσης, η Επιτροπή πραγματοποίησε το 1995 σημαντικές προπαρασκευαστικές ενέργειες οι οποίες θα ενισχυθούν μεταγενέστερα το 1996. Αυτές οι προπαρασκευαστικές ενέργειες αφορούν κυρίως την προετοιμασία μελετών και αναλύσεων, αλλά επίσης την εφαρμογή ενεργειών επιχειρησιακού χαρακτήρα, όπως επισκέψεις μελετών, ανταλλαγές εμπειρογνωμόνων, συνέδρια και εργαστήρια. Οι δύο συνεδριάσεις των ανώτερων εκπαιδευτικών οι οποίες οργανώθηκαν κατά τη γαλλική και ισπανική προεδρία για το ζήτημα της αξιολόγησης εγγράφονται επίσης σ' αυτό το πλαίσιο της προετοιμασίας των πειραματικών σχεδίων.

Η πρόθεση της Επιτροπής επομένως είναι να αρχίσει τα πειραματικά σχέδια από τις αρχές 1997 βάσει των νέων γνώσεων και εμπειριών οι οποίες έχουν αποκτηθεί στο πλαίσιο των διαφόρων προπαρασκευαστικών ενεργειών που αναφέρονται παραπάνω. Αυτή την πρόθεση επιβεβαίωσε το Συμβούλιο παιδείας στις 6 Μαΐου 1996, το οποίο ενημερώθηκε από πληροφοριακό σημείωμα της Επιτροπής γι' αυτό το θέμα. Αυτό το έγγραφο διαβιβάζεται απευθείας στον αξιότιμο βουλευτή καθώς επίσης και στη Γενική Γραμματεία του Κοινοβουλίου.
ΓΡΑΠΤΗ ΕΡΩΤΗΣΗ E-1014/96 υποβολή: Luciano Vecchi (PSE) προς την Επιτροπή (26 Απριλίου 1996)

Θέμα: Εμπόδια σε ό,τι αφορά την εισαγωγή κεραμεικών πλακακιών σε ορισμένες χώρες της Κεντρικής Ευρώπης

Ορισμένες χώρες της Κεντρικής Ευρώπης μεταξύ των οποίων η Ουγγαρία, η Τσεχική Δημοκρατία, η Κροατία και η Σλοβενία έχουν εισαγάγει, ή προτίθενται να εισαγάγουν, πολύπλοκες, δαπανηρές και χρονοβόρες διατυπώσεις για την υποχρεωτική πιστποίηση των κεραμεικών πλακακιών που εισάγονται από τις χώρες της Ευρωπαϊκής Ένωσης.

Δεδομένου ότι τα μέτρα αυτά είναι αντίθετα προς τους κοινοτικόύς κανόνες και προς τις διεθνείς συμφωνίες που έχουν υπογραφεί υπό την αιγίδα του Διεθνούς Οργανισμού Εμπορίου, τι πρωτοβουλίες σκοπεύει να αναλάβει η Επιτροπή προκειμένου να γίνουν σεβαστές οι αρχές της ελεύθερης αγοράς για τα κεραμεικά πλακάκια;

Aπάντηση του κ. Van den Broek εξ ονόματος της Επιτροπής (14 Ιουνίου 1996)

Η Επιτροπή έχει επίγνωση της σημασίας του εμπορίου των κεραμικών πλακακιών μεταξύ της Κοινότητας και ορισμένων χωρών της Κεντρικής και Ανατολικής Ευρώπης.

Όταν ενημερώθηκε η Επιτροπή για το ενδεχόμενο πρόβλημα στον τομέα αυτό, ζήτησε αμέσως από τις ενδιαφερόμενες χώρες να της διαβιβάσουν τις σχετικές πληροφορίες.

Η Επιτροπή αξιολογεί τη στιγμή αυτή τις πληροφορίες που έχει λάβει και, με βάση την εξέταση αυτή, θα αποφασίσει για το κατά πόσο είναι απαραίτητο να λάβει τυχόν μέτρα ώστε να εξασφαλίσει ότι οι εν λόγω χώρες πληρούν τις υποχρεώσεις τους στο πλαίσιο των ευρωπαϊκών συμφωνιών και των συμφωνιών ελεύθερου εμπορίου που έχουν συνάψει με την Κοινότητα.
ΓΡΑΠΤΗ ΕΡΩΤΗΣΗ E-1042/96 υποβολή: Josι Valverde Lσpez (PPE) προς την Επιτροπή (3 Μαΐου 1996)

Θέμα: Μη εφαρμογή, εκ μέρους της ισπανικής κυβέρνησης, της οδηγίας σχετικά με τη χρήση, εκ μέρους των εργαζομένων, εξοπλισμού ατομικής προστασίας

Πώς εκτιμά η Επιτροπή την μη εφαρμογή, εκ μέρους της ισπανικής κυβέρνησης, της οδηγίας 89/656/ΕΟΚ ((ΕΕ L 393, της 30.12.1989, σελ. 18. )), σχετικά με τη χρήση, εκ μέρους των εργαζομένων, εξοπλισμού ατομικής προστασίας, στα πεδία της απασχόλησης, των εργασιακών σχέσεων και των κοινωνικών θεμάτων;

Κοινή απάντηση του κ. Flynn εξ ονόματος της Επιτροπής στις γραπτές ερωτήσεις E-1041/96, E-1042/96, E-1043/96 και E-1044/96 (12 Ιουνίου 1996)

Ο αξιότιμος βουλευτής παραπέμπεται στη 13η ετήσια έκθεση της Επιτροπής προς το Κοινοβούλιο σχετικά με τον έλεγχο της εφαρμογής του κοινοτικού δικαίου -1995 ((COM(96) 600. )) και κυρίως στο παράρτημά της «Κατάστασης εφαρμογής των οδηγιών», η οποία θα διαβιβαστεί προσεχώς στο Κοινοβούλιο.
ΓΡΑΠΤΗ ΕΡΩΤΗΣΗ E-1549/96 υποβολή: Wolfgang Kreissl-Dφrfler (V) προς την Επιτροπή (17 Iουνίου 1996)

Θέμα: Κόστος της αποθήκευσης του βοδινού κρέατος

Μπορεί η Επιτροπή να αναφέρει τί ποσά αντιπροσωπεύουν, για τα έτη 1990 έως 1995 ανά έτος και ανά κράτος μέλος, οι παρατυπίες που διεπράχθησαν στο πλαίσιο των εξαγωγών βοδινού κρέατος (φρέσκο ή κατεψυγμένο κρέας, ζωντανά ζώα); Σε τί ύψος ανέρχονται για κάθε περίπτωση τα εισπραχθέντα ή τα προς είσπραξη ποσά στον τομέα αυτό;

Απάντηση της κας Gradin εξ ονόματος της Επιτροπής (08 Ιουλίου 1996)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού πίνακα που περιέχει τις πληροφορίες που ζητήθηκαν.
ΓΡΑΠΤΗ ΕΡΩΤΗΣΗ E-0723/96 υποβολή: Gerard Collins (UPE) προς την Επιτροπή (26 Μαρτίου 1996)

Θέμα: Διαρθρωτικά Ταμεία

Λαμβανομένου υπόψη του εγγράφου που παρουσίασε η Επιτροπή κατά το άτυπο Συμβούλιο Υπουργών Περιφερειακής Πολιτικής και Χωροταξίας, που πραγματοποιήθηκε στη Μαδρίτη στις 30 Νοεμβρίου/1 Δεκεμβρίου 1995, και δεδομένης ιδίως της προτάσεως σύμφωνα με την οποία θα πρέπει να εφαρμοσθεί ο συντελεστής αντιπληθωρισμού προκειμένου για τις βασικές προτεραιότητες μελλοντικής ανάπτυξης των Διαρθρωτικών Ταμείων, θα μπορούσε η Επιτροπή να εξηγήσει τίνι τρόπω εφαρμόστηκε η αρχή αυτή κατά τη διαπραγμάτευση της επιβολής του αντιπληθωριστικού συντελεστή με τις Ιρλανδικές Αρχές κατά το 1995, και να περιγράψει τον τρόπο με τον οποίο οι δαπάνες των Διαρθρωτικών Ταμείων στην Ιρλανδία αναπροσανατολίζονται ώστε να συμφωνήσουν με τους στόχους που διακηρύσσονται στο έγγραφο αυτό;

Απάντηση της κας Wulf-Mathies εξ ονόματος της Επιτροπής (15 Μαΐου 1996)

Κατά τη διάρκεια της διαπραγμάτευσης του κοινοτικού πλαισίου στήριξης (ΚΠΣ) για την Ιρλανδία για την περίοδο 1994-1999, συμφωνήθηκε ότι «τα προβλεπόμενα επίπεδα δραστηριότητας και οι στόχοι που καθορίζονται στα επιχειρησιακά προγράμματα βάσει πρωτοβουλιών ΚΠΣ και Κοινότητας καθορίστηκαν με βάση το γεγονός ότι θα εφαρμόζεται κάθε πρόγραμμα αναπροσαρμογή. Κατά συνέπεια, η Επιτροπή παρακολούθησης θα εφαρμόζει, κατά γενικό κανόνα, τους πρόσθετους δημοσιονομικούς πόρους που δημιουργούνται από την αναπροσαρμογή κάθε προγράμματος κατάναλογία, υπό τον όρο ότι είναι σε ικανοποιητικό βαθμό προοδευτικοί και σύμφωνα με τους καθοριζόμενους στόχους».

Αναφορικά με την εφαρμογή του αντιπληθωριστικού συντελεστή 1995, η Επιτροπή συμφώνησε την κατάναλογία κατανομή στο πλαίσιο του ΚΠΣ σε επιμέρους επιχειρησιακά προγράμματα. Ο τρόπος κατανομής των πρόσθετων κεφαλαίων μεταξύ των διαφόρων προτεραιοτήτων στα πρόγραμματα αυτά ήταν πλέον θέμα των επιτροπών παρακολούθησης των επιμέρους επιχειρησιακών προγραμμάτων. Στην περίπτωση του προγράμματος βιομηχανικής ανάπτυξης, επί παραδείγματι, μερικοί από τους πρόσθετους πόρους κατενεμήθηκαν σε νέα μέτρα μετά από συστάσεις της συμβουλευτικής επιτροπής επιστήμης, τεχνολογίας και καινοτομίας της Ιρλανδικής Κυβέρνησης (STIAC).

Η Επιτροπή και οι Ιρλανδικές αρχές θα συνεχίσουν να παρακολουθούν την απόδοση των επιμερούς προγραμμάτων στο πλαίσιο του ΚΠΣ. Επιπροσθέτως, οι δαπάνες του διαρθρωτικού ταμείου θα υπόκεινται σε μεσοπρόθεσμη επανεξέταση, η οποία θα αρχίσει κατά τη διάρκεια του δευτέρου εξαμήνου του 1996. Ένα από τα θέματα που πρέπει να εξετασθούν στο πλαίσιο της επανεξέτασης αυτής θα είναι ο τρόπος με τον οποίο θα μπορούσαν να ληφθούν υπόψη στο ΚΠΣ για την Ιρλανδία κατά την περίοδο μέχρι το 1999 οι προτάσεις της Επιτροπής στην επίσημη συνεδρίαση υπουργών στη Μαδρίτη στις 30 Νοεμβρίου 1995 - 1 Δεκεμβρίου 1995 (οι οποίες μετέπειτα παρουσιάστηκαν στο Συμβούλιο και στο Κοινοβούλιο ως ανακοίνωση ((COM(96) 109. ))).
ΓΡΑΠΤΗ ΕΡΩΤΗΣΗ E-1171/96 υποβολή: Bertel Haarder (ELDR) προς την Επιτροπή (15 Μαΐου 1996)

Θέμα: Συγχρηματοδότηση σχεδίων του Κοινωνικού Ταμείου

Οι διατάξεις που αφορούν το Κοινωνικό Ταμείο της ΕΕ στηρίζονται στην αρχή της εθνικής συγχρηματοδότησης, π.χ. των σχεδίων απασχόλησης (άρθρο 2 του κανονισμού του Συμβουλίου (ΕΟΚ) 2084/93 ((ΕΕ L 193 της 31.07.1993, σελ. 39 )) της 20ής Ιουλίου 1993).

Θα μπορούσε να διευκρινίσει η Επιτροπή εάν η Δανία δικαιούται να επιτρέψει όπως η εθνική συγχρηματοδότηση σχεδίων του Κοινωνικού Ταμείου στηρίζεται αποκλειστικά σε πιστώσεις προς συμμετέχοντες, προερχόμενες από τα καθεστώτα ασφάλισής τους κατά της ανεργίας (επίδομα ανεργίας), ήτοι πιστώσεις τις οποίες οι συμμετέχοντες θα ελάμβαναν ούτως ή άλλως;

Απάντηση του κ. Flynn εξ ονόματος της Επιτροπής (12 Ιουνίου 1996)

Το Ευρωπαϊκό Κοινωνικό Ταμείο (ΕΚΤ) χρηματοδοτεί εν μέρει τις δαπάνες των κρατών μελών για την επαγγελματική κατάρτιση και την βοήθεια για προσλήψεις. Το μέγεθος της εν μέρει χρηματοδότησης περιγράφεται στο άρθρο 13 (3) του κανονισμού πλαισίου (ΕΟΚ) αριθ. 2084/93 του ΕΚΤ.

Αιτήσεις πληρωμών από το ΕΚΤ πρέπει να βασίζονται σε επιλέξιμες, πραγματικές πεπραγμένες δαπάνες. Τα έξοδα λειτουργίας των σχεδίων και τα επιδόματα που καταβάλλονται στους ασκούμενους κατά τη διάρκεια του σχεδίου, εγκρίνονται ως «επιλέξιμες δαπάνες».

Το γεγονός ότι η Δανία υπολογίζει τις παροχές ανεργίας των συμμετεχόντων ως μέρος της εθνικής χρηματοδότησης δεν αποτελεί παραβίαση των κανονισμών ΕΚΤ.
ΓΡΑΠΤΗ ΕΡΩΤΗΣΗ P-1213/96 υποβολή: Richard Howitt (PSE) προς την Επιτροπή (10 Μαΐου 1996)

Θέμα: Λειτουργία της επιτροπολογίας: διαδικασίες που αφορούν την κοινή θέση σε πρώτη ανάγνωση σχετικά με σχέδια κανονισμών με θέμα την παροχή επισιτιστικής βοήθειας, βοήθειας για επανορθώσεις και ανθρωπιστικής βοηθείας

Έχοντας υπόψη την εμπειρία που έχει αναφορικά με τη λειτουργία της διαδικασίας ως προς την επιτροπολογία, δύναται η Επιτροπή να εκτιμήσει κατά προσέγγιση όσον αφορά τις απαιτήσεις της νέας επιτροπολογίας σχετικά με τα σχέδια κανονισμών ως ανωτέρω

- τον πρόσθετο αριθμό σελίδων εγγράφων που πρέπει να μεταφρασθούν και εξετασθούν,

- το πρόσθετο κόστος που αντιπροσωπεύει η συγκρότηση των επιτροπών και η παρουσία σε αυτές

- τον πρόσθετο αριθμό αποφάσεων

που πρέπει να ληφθούν σε ένα πλήρες ημερολογιακό έτος;

Συμφωνεί η Επιτροπή ότι οι κοινές θέσεις θα συνεπάγονται γραφειοκρατία, καθυστέρηση, κόστος, μυστικότητα και ακαμψία όσον αφορά την παροχή σημαντικής αναπτυξιακής βοηθείας από την Ευρωπαϊκή Ένωση;

Απάντηση του κ. Santer εξ ονόματος της Επιτροπής (20 Ιουνίου 1996)

Η Επιτροπή δεν είναι σε θέση να εκτιμήσει τον αριθμό των σελίδων των μεταφραζόμενων εγγράφων ούτε να ελέγξει τα έξοδα αναπαραγωγής και μετάφρασης, τα οποία καταλογίζονται στις διοικητικές δαπάνες του οργάνου και δεν αποτελούν αντικείμενο ξεχωριστής λογιστικής καταχώρησης.

Το συνολικό κόστος των περίπου 340 μικτών επιτροπών, το οποίο καταλογίζεται στη θέση του προϋπολογισμού Α-2510, ανέρχεται για το 1996 σε 16 εκατ. ECU (εκ των οποίων 8 εκατ. ECU είναι εγγεγραμμένα προσωρινά στο κεφάλαιο Α-100). Λόγω του περιορισμένου αριθμού συνεδριάσεων των εν λόγω επιτροπών τα έξοδα για τις συνεδριάσεις αυτές αντιπροσωπεύουν μόνο ένα ελάχιστο ποσοστό αυτών των πιστώσεων. Για την επιτροπή «επισιτιστική βοήθεια» (η μόνη που λειτουργεί προς το παρόν) προβλέπονται 153.000 ECU στον προϋπολογισμό του 1996.

Ο αριθμός των γνωμών που καλούνται να εκδώσουν οι νέες επιτροπές δεν μπορεί να εκτιμηθεί προς το παρόν. Ως παράδειγμα αναφέρουμε ότι η επιτροπή «επισιτιστική βοήθεια» εξέδωσε 28 γνώμες κατά το 1995.

Η Επιτροπή βασίζει πάντα τις προτάσεις της σε θέματα επιτροπολογίας σε αντικειμενικά κριτηρία και συμμορφούται προς τους όρους της απόφασης του Συμβουλίου του 1987.
ΓΡΑΠΤΗ ΕΡΩΤΗΣΗ E-0875/96 υποβολή: Herbert Bφsch (PSE) προς την Επιτροπή (17 Απριλίου 1996)

Θέμα: Πολιτική προσωπικού

Μια στρατηγική με προοπτικές επιτυχίας για την προσέγγιση των κρατών της Κεντρικής και Ανατολικής Ευρώπης απαιτεί μεταξύ άλλων μια ενεργή πολιτική κατάρτισης πολιτών από τα εν λόγω κράτη στα θεσμικά όργανα της Ευρωπαϊκής Ένωσης. Στο πλαίσιο αυτό θέτω τα ακόλουθα ερωτήματα:

1. Πόσοι ασκούμενοι υπότροφοι από κράτη της Κεντρικής και Ανατολικής Ευρώπης έχουν εργασθεί από το 1990 στην Ευρωπαϊκή Επιτροπή, και πού χρησιμοποιήθηκαν;

2. Υπάρχει κατάταξη ανά κράτος των ασκούμενων υποτρόφων από την Κεντρική και Ανατολική Ευρώπη;

3. Με ποιά κριτήρια γίνεται η επιλογή;

4. Πόσοι ασκούμενοι υπότροφοι πρόκειται να εργαστούν στο θεσμικό σας όργανο κατά το προσεχές έτος (κατανεμημένοι ανά κράτος);

Απάντηση του κ. Santer εξ ονόματος της Επιτροπής (20 Μαΐου 1996)

Η Επιτροπή συμμερίζεται την άποψη του Αξιότιμου Μέλους του Κοινοβουλίου και από το 1990 ασκεί μία ενεργό πολιτική στο θέμα της κατάρτισης προς όφελος των υπηκόων των χωρών της Κεντρικής και Ανατολικής Ευρώπης.

1. Η Επιτροπή οργανώνει από το 1990 δύο τύπους πρακτικής εξάσκησης. 356 υπάλληλοι προερχόμενοι από χώρες της Κεντρικής Ευρώπης έκαναν πρακτική εξάσκηση διάρκειας τριών μηνών, η οποία χρηματοδοτήθηκε από το πρόγραμμα Phare. 65 νέοι πτυχιούχοι πανεπιστημίων προερχόμενοι από χώρες της Κεντρικής και Ανατολικής Ευρώπης έκαναν πρακτική εξάσκηση διάρκειας πέντε μηνών. Τα άτομα αυτά τοποθετήθηκαν σε όλες σχεδόν τις υπηρεσίες της Επιτροπής.

Οργανώνονται επίσης εβδομαδιαία σεμινάρια υπέρ των υπαλλήλων που προέρχονται από χώρες της Κεντρικής και Ανατολικής Ευρώπης.

2. Αναλυτικός πίνακας ανά χώρα:

>TABLE>

3. Προτεραιότητα δίνεται στις χώρες που είναι υποψήφιες για προσχώρηση. Οι ασκούμενοι υπάλληλοι επιλέγονται από τα υπουργεία σε συνεργασία με τις αντιπροσωπείες που είναι διαπιστευμένες στην Ευρωπαϊκή Ένωση. Οι ασκούμενοι πτυχιούχοι επιλέγονται βάσει των «διατάξεων σχετικά με την πρακτική εξάσκηση στην Ευρωπαϊκή Επιτροπή», γι' αυτό θα πρέπει να είναι κάτοχοι αναγνωρισμένου πανεπιστημιακού διπλώματος, σαν αυτά που χορηγούνται μετά την ολοκλήρωση ενός πλήρους κύκλου σπουδών, να μην έχουν υπερβεί την ηλικία των 30 ετών και να γνωρίζουν καλά μία κοινοτική γλώσσα. Η Επιτροπή λαμβάνει υπόψη τα αποτελέσματα των σπουδών και δίνει προτεραιότητα σ' αυτούς που έχουν πραγματοποιήσει ή έχουν ξεκινήσει μία μελέτη σχετικά με την ευρωπαϊκή ολοκλήρωση.

4. Για πρώτη φορά στον προϋπολογισμό του 1996 το Κοινοβούλιο ενέκρινε πίστωση 500.000 ECU (κονδύλιο Α-3201Ν/1996) το οποίο θα χρησιμεύσει για την οργάνωση πρακτικών εξασκήσεων και σεμιναρίων για τους νέους διπλωματούχους της Ανατολικής Ευρώπης, προγράμματα τα οποία ευρίσκονται στο στάδιο της προετοιμασίας. Η πρωτοβουλία αυτή του Κοινοβουλίου θα έχει ως συνέπεια να αυξηθεί σημαντικά ο αριθμός αυτών των υπηκόων που θα κάνουν πρακτική εξάσκηση.